钦定古今图书集成/明伦汇编/氏族典/第264卷 > 王建
## 钦定古今图书集成/明伦汇编/氏族典/第264卷 > 王建

按《五代史？前蜀世家》：“王建，字光图，许州舞阳人也。为
人隆眉广颡，状貌伟然。少无赖，以屠牛盗驴贩私盐
为事，里人谓之贼王八。”后为忠武军卒，稍迁队将。黄
巢陷长安，忠武军将鹿晏弘以兵八千属杨复光讨
贼，复光以其兵为八都，都将千人，建为一都头。已而
晏弘东归，建奔于蜀，僖宗以属田令孜，令孜以为养
子。僖宗还长安，使将神策军宿卫。光启二年，幸兴元，
以建为清道使。已至兴元，令孜为西川监军，杨复恭
为军容使，出建璧州刺史。令孜使人招建，建驰至鹿
头关，击取汉州，攻彭州。文德元年，分卭蜀、黎、雅为永
平军，拜建节度使。建攻成都，入城，以令孜为监军，既
而杀之。大顺二年，唐以建为检校司徒、成都尹、剑南
西川节度副大使、知节度事。四年，攻东川，破之。于是
并有两川之地。天复元年，拓拔思敬降，并有山南西
道。三年，唐封建蜀王。四年，唐改元天祐，建隔绝不知，
仍称天复六年，并有三峡。七年，梁灭唐，建会兵讨梁，
四方皆不应。九月己亥，建乃即皇帝位。武成元年正
月，祀天南郊，大赦，改元。永平三年，立宗衍为太子。通
正元年十月，大赦，改元。十二月，又改明年元曰天汉，
国号汉。天汉元年十二月，大赦，改明年元曰光天，复
国号蜀。光天元年六月，建卒，年七十二。太子立，去宗
名衍谥建曰“神武圣文孝德明惠皇帝”，庙号高祖。